PATVIRTINTA

 Priekulės socialinių paslaugų centro

 Direktoriaus 2020-06-17 įsakymu

 Nr. (1.8)A1-34

**PRIEKULĖS SOCIALINIŲ PASLAUGŲ CENTRO**

**PAGRINDINĖS TEIKIAMOS PASLAUGOS**

**Socialinės paslaugos** yra paslaugos, kuriomis suteikiama pagalba asmeniui (šeimai), dėl amžiaus, neįgalumo, socialinių problemų iš dalies ar visiškai neturinčiam, neįgijusiam arba praradusiam gebėjimus ar galimybes savarankiškai rūpintis asmeniniu (šeimos) gyvenimu ir dalyvauti visuomenės gyvenime.

**Socialinių paslaugų gavėjai**:

* Socialinę riziką patiriantys vaikai ir jų šeimos;
* Socialinę riziką patiriančios šeimos;
* Vaikai su negalia ir jų šeimos
* Suaugę asmenys su negalia ir jų šeimos;
* Senyvo amžiaus asmenys ir jų šeimos;
* Kiti asmenys ir šeimos.

**I. TEISINIS PAGRINDAS**

Priekulės socialinių paslaugų centras (toliau-Centras) yra biudžetinė įstaiga, juridinis asmuo, turintis ūkinį, organizacinį ir teisinį savarankiškumą, savo sąskaitas bankų įstaigose, antspaudą, nuostatus, teikianti socialines paslaugas nuo 2004 metų. Socialinių paslaugų teikimą organizuoja ir administruoja Klaipėdos rajono savivaldybės administracijos kultūros, sveikatos ir socialinės politikos skyrius, vadovaudamasis Lietuvos Respublikos Konstitucija, Lietuvos Respublikos įstatymais, Vyriausybės nutarimais bei kitais norminiais teisės aktais. Centro savininkas – Klaipėdos rajono savivaldybė (toliau-Savivaldybė). Centro savininko teises ir pareigas įgyvendinanti institucija – Klaipėdos rajono savivaldybės taryba (toliau – Taryba). Įstaigos darbą reglamentuoja Lietuvos Respublikos biudžetinių įstaigų įstatymas. Centre teikiamų socialinių paslaugų teikimo tvarkos aprašą tvirtina įstaigos steigėjas- Klaipėdos rajono savivaldybės taryba (2020 m. vasario mėn. 13 d. sprendimu Nr. T11-55 ). Centras, vykdydamas jam pavestas funkcijas, atitinka visus keliamus reikalavimus ir teikia licencijuotas paslaugas. Įstaigos veiklos išduotos licencijos:

1. Valstybinės akreditavimo sveikatos priežiūros veiklai tarnybos prie Sveikatos apsaugos ministerijos 2011-01-10 išduota įstaigos asmens sveikatos priežiūros licencija Nr. 3352 verstis asmens sveikatos priežiūros veikla ir teikti slaugos (bendrosios praktikos slaugos), kineziterapijos, masažo paslaugas;
2. Socialinių paslaugų priežiūros departamento prie Socialinės apsaugos ir darbo ministerijos 2014-08-29 išduot licencija socialinei globai teikti Nr. L000000225, licencijos rūšis: Institucinė socialinė globa (dienos) suaugusiems asmenims su negalia;
3. Socialinių paslaugų priežiūros departamento prie Socialinės apsaugos ir darbo ministerijos 2014-08-29 išduot licencija socialinei globai teikti Nr. L000000224, licencijos rūšis: Institucinė socialinė globa (dienos) senyvo amžiaus asmenims paslaugas;
4. Socialinių paslaugų priežiūros departamento prie Socialinės apsaugos ir darbo ministerijos 2014-08-29 išduot licencija socialinei globai teikti Nr. L000000709, licencijos rūšis: Socialinė globa vaikams su negalia, suaugusiems asmenims su negalia, senyvo amžiaus asmenims namuose.

**II. ĮSTAIGOS VEIKLA**

**Veiklos tikslas:** organizuoti kokybiškas ir subalansuotas, ekonomiškai efektyvias socialines paslaugas įvairaus amžiaus ir poreikių lygio asmenims, stiprinant bendruomenės socialinį saugumą, mažinant socialinę atskirtį bei užtikrinant socialinį teisingumą.

**Centro veikla:**

**1. Teikia šias socialines paslaugas:**

1.1. bendrąsias socialines paslaugas;

1.2. specialiąsias socialines paslaugas.

2. Dalyvauja ruošiant ir vykdant įvairias programas.

3. Ruošia veiklos ataskaitas.

4. Dalyvauja įvairių darbo grupių, komisijų, komandų veikloje.

1. Bendradarbiauja su paslaugas teikiančiomis ir kitomis institucijomis.
2. Pasitelkia savanorius, socialinio darbo praktikantus.
3. Skirsto paramą (labdarą) Lietuvos Respublikos teisės aktų nustatyta tvarka.
4. Tvarko dokumentų archyvą.

**III. VEIKLOS ORGANIZAVIMAS**

Kasdien, maksimalus patvirtintas Centro dienos socialinės globos senyvo amžiaus asmenų bei suaugusių asmenų su negalia skaičius - 35. Maksimalus patvirtintas vaikų dienos centro paslaugų gavėjų skaičius – 25. Dienos socialinės globos paslaugų gavėjų skaičius namuose – nuo 20 iki 25. Centro pareigybių ir etatų bendras skaičius patvirtintas 2020 m. – 45,75. Iš jų dirbantys su paslaugų gavėjais:

* dienos socialinė globa institucijoje – 19,25 etatai;
* vaikų dienos socialinė priežiūra (Vaikų dienos centras) – 3 etatai;
* dienos socialinė globa asmens namuose (integrali pagalba) – 17,5 etato;
* transporto organizavimas – 0,5 etato.

Darbuotojų pasiskirstymas pagal pareigybes ir etatus, kuris aptarnauja bei teikia paslaugas suaugusiems asmenims su negalia, senyvo amžiaus asmenims, vaikų dienos centro paslaugų gavėjams, asmens namuose (integrali pagalba): administracija – 4; aptarnaujantis personalas – 3,5; tiesiogiai, su paslaugų gavėjais, dirbantys darbuotojai: socialiniai darbuotojai – 8; socialinio darbuotojo padėjėjai – 18,25; užimtumo specialistai – 1,5; psichologai – 2; slaugytojai – 2; slaugytojo padėjėjai – 4, kineziterapeutai – 2; masažuotojas – 0,5.

Su paslaugų gavėjų grupe, kasdien, dirba 1 socialinis darbuotojas ir nuo 1 iki 2 socialinio

darbuotojo padėjėjų (atsižvelgiant į tai, kiek grupėje yra paslaugų gavėjų, paslaugų gavėjų su sunkia negalia).

**IV. PASLAUGŲ TEIKIMO LAIKAS**

Centras dirba penkias dienas per savaitę, nuo pirmadienio iki penktadienio. Nuo pirmadienio iki ketvirtadienio nuo 8.00 iki 17.00 val., penktadienį nuo 8.00 iki 15.45 val. Pietų pertrauka nuo 12.00 iki 12.45 val. Kasdienio atvežimo į įstaigą ir parvežimo į namus laikas nuo 7.00 iki 19.00 val.

PASTABA. Prieššventinėmis dienomis dirbama viena valanda trumpiau.

**V. Asmens patekimo procedūra GAUTI PASLAUGAS**

Socialinės paslaugos teikiamos asmenims (šeimoms), gyvenantiems ir deklaravusiems gyvenamąją vietą Klaipėdos rajone.

Asmuo (vienas iš suaugusių šeimos narių) ar jo globėjas, rūpintojas dėl paslaugos skyrimo kreipiasi į Klaipėdos rajono savivaldybės administracijos seniūnijų socialinius darbuotojus pagal gyvenamąją vietą, užpildydamas [prašymą - paraišką](http://www.spcentras.lt/download.php/fileid/167) socialinėms paslaugoms gauti (SP-8 forma) bei pateikia šiuos dokumentus:

* asmens tapatybę patvirtinantį dokumentą (pasą ar asmens tapatybės kortelę, ar leidimą gyventi Lietuvoje (ne ES valstybių piliečiams);
* neįgalumo lygio ar darbingumo lygio pažymą, specialiųjų poreikių nustatymo pažymą (formos SPP-2, SPS-1), ar (ir) specialiojo nuolatinės slaugos ar nuolatinės priežiūros (pagalbos) poreikio nustatymo pažymėjimą.
* sveikatos priežiūros įstaigos užpildytą medicinos dokumentų išrašą (forma 046/a), kuriame turi būti nurodyta informacija apie asmens sveikatos būklę, taip pat išvadą, ar asmuo gali gauti paslaugas.

**VI. Asmens priėmimo procedūra į Centrą**

1. Sprendimą dėl socialinių paslaugų asmeniui (šeimai) skyrimo teikia Klaipėdos rajono savivaldybės administracijos Paslaugų ir civilinės metrikacijos skyrius, nustatydamas paslaugos teikimo trukmę bei paslaugos mokėjimo dydį, kuris nustatomas, atsižvelgiant į asmens (šeimos) pajamas;

2. Centras, gavęs Klaipėdos rajono savivaldybės administracijos Paslaugų ir civilinės metrikacijos skyriaus sprendimą dėl paslaugų teikimo, pasirašo sutartį su paslaugas gausiančiu asmeniu (vienu iš suaugusių šeimos narių) ar jo globėju, rūpintoju;

3. Asmuo, artimieji šeimos nariai (tėvai, rūpintojai, globėjai), Centre yra supažindinami su teikiamomis paslaugomis, su paslaugas teikiančiais specialistais - socialiniu darbuotoju ir jo padėjėju, specialistu užimtumui, slaugytoju, kineziterapeutu, masažuotoju, psichologu bei kitu personalu;

4. Per 1 mėnesį, nuo paslaugų teikimo pradžios, paslaugų gavėjui yra sudaromas individualus (toliau ISGP) planas, kuriame atsispindi asmens noras, sritys, kurioms reikia paslaugų, nusimatomi uždaviniai įgyvendinimui;

5. Kartą per metus arba pagal poreikį, dalyvaujant paslaugų gavėjui individualiame planavimo procese, yra sudaromas metinis planas;

6. Paslaugų gavėjas ir/ar jo artimieji šeimos nariai (tėvai, rūpintojai, globėjai) teikia pasiūlymus darbuotojams, planuojant veiklas, kurios skatintų jų integraciją į visuomenę;

7. Paslaugų gavėjas ir/ar jo artimieji šeimos nariai (tėvai, rūpintojai, globėjai), kiekvienais metais, pildo anketas, kurių pagalba įvertinamos, Centre, teikiamos paslaugos.

1. **PASLAUGŲ SUSTABDYMO/ UŽBAIGIMO/ NUTRAUKIMO, SU PASLAUGŲ GAVĖJU, TVARKA**

Paslaugų gavėjas, artimieji šeimos nariai (tėvai, rūpintojai, globėjai) ir/ar Centro administracija, gali sustabdyti socialinių paslaugų teikimo sutartį:

 1. kai paslaugų gavėjas išvyksta į stacionarią gydymo (slaugos, reabilitacijos, gydymo) įstaigą nuo 1 iki 4 mėnesių per kalendorinius metus;

 2. dėl svarbių priežasčių paslaugų gavėjui prašant – nuo 1 iki 3 mėnesių per kalendorinius metus.

Paslaugų gavėjas, artimieji šeimos nariai (tėvai, rūpintojai, globėjai) ir/ar Centro administracija, gali nutraukti socialinių paslaugų teikimo sutartį:

 1. kai paslaugų gavėjas suserga užkrečiamąja liga (aktyviąja ir (ar) sunkia jos forma);

 2. kai paslaugų gavėjas pažeidinėja vidaus tvarkos taisykles ir turi 2 įspėjimus raštu apie centro vidaus tvarkos taisyklių nesilaikymą (išskyrus nepilnamečius paslaugų gavėjus, kurie lanko vaikų dienos centrą. Esant poreikiui, vaikų dienos centro darbuotojai turi siekti nustatyti vaiko elgesio priežastis ir suteikti vaikui visą reikalingą pagalbą ir paslaugas, kurios spręstų susidariusią situaciją arba, nesant galimybės reikalingą pagalbą ir paslaugas teikti vaikų dienos centre, suteikti tarpininkavimo paslaugą, nukreipiant į kitas institucijas, organizacijas, įstaigas ir (ar) tarnybas, galinčias suteikti vaiko poreikius ir individualią situaciją atitinkančias būtinas paslaugas bei ten užtikrinant reikalingų paslaugų teikimą;

 3. kai paslaugų gavėjas, artimieji šeimos nariai (tėvai, rūpintojai, globėjai) raštu atsisako teikiamų paslaugų;

 4. kai paslaugų gavėjas nebegali lankyti dienos centro dėl pablogėjusios sveikatos ir/ar jam reikalinga kita, jo poreikius, atitinkanti kita socialinė paslauga;

 5. kai paslaugų gavėjas išvyksta gyventi į kitą savivaldybę, užsienio valstybę;

 6. kai paslaugų gavėjas atsisako mokėti už socialines paslaugas centro steigėjo nustatyta tvarka;

 7. kai paslaugų gavėjas miršta;

 8. kai paslaugų gavėjui, paslauga, nebereikalinga.

1. **TEIKIAMOS SOCIALINĖS PASLAUGOS**

 Centras užtikrina ir organizuoja kokybiškas ir subalansuotas, ekonomiškai efektyvias socialines paslaugas įvairaus amžiaus ir poreikių lygio asmenims:

|  |
| --- |
| **BENDROSIOS SOCIALINĖS PASLAUGOS**Bendrosioms socialinėms paslaugoms priskiriamos informavimo, konsultavimo, tarpininkavimo ir atstovavimo, transporto organizavimo, aprūpinimo būtiniausiais drabužiais ir avalyne bei kitos paslaugos.  |
| **Nr.** | Paslauga | Paslaugos aprašymas |
| 1. | Informavimas | Reikalingos informacijos apie socialinę pagalbą suteikimas asmeniui (šeimai). |
| 2. | **Konsultavimas** | Pagalba, kurią teikiant kartu su asmeniu analizuojama asmens (šeimos) problema ir ieškoma veiksmingų jos sprendimo būdų. |
| 3. | **Tarpininkavimas ir atstovavimas** | Pagalbos asmeniui (šeimai) suteikimas sprendžiant įvairias asmens (šeimos) problemas (teisines, sveikatos, ūkines, buitines), tvarkant dokumentus, mokant mokesčius, užrašant pas specialistus, organizuojant ūkinius darbus ir kt., tarpininkaujant tarp asmens (šeimos) ir jo aplinkos (kitų institucijų, specialistų, asmenų). |
| 4. | **Aprūpinimas būtiniausiais drabužiais ir avalyne** | Būtiniausių drabužių, avalynės ir kitų reikmenų teikimas. |
| 5. | **Transporto organizavimas** | Paslauga, teikiama pagal poreikius asmenims, kurie dėl negalios, ligos ar senatvės turi judėjimo problemų ir dėl to ar dėl nepakankamų pajamų negali naudotis visuomeniniu ar individualiu transportu. |
| **SPECIALIOSIOS SOCIALINĖS PASLAUGOS** Specialiosios socialinės paslaugos yra visuma paslaugų, teikiamų asmeniui (šeimai), kurio gebėjimams savarankiškai rūpintis asmeniniu (šeimos) gyvenimu ir dalyvauti visuomenės gyvenime ugdyti ar kompensuoti bendrųjų socialinių paslaugų nepakanka. Specialiųjų socialinių paslaugų tikslas – grąžinti asmens (šeimos) gebėjimus pasirūpinti savimi ir integruotis į visuomenę ar tenkinti asmens gyvybinius poreikius teikiant kompleksinę pagalbą. Specialiosios socialinės paslaugos teikiamos socialinių paslaugų įstaigose ir asmens namuose. Paslaugų teikimo trukmė / dažnumas priklauso nuo asmens (šeimos) socialinių paslaugų poreikio.Paslaugų gavėjai (jų šeimos nariai, globėjai, rūpintojai) turi teisę dalyvauti, priimant sprendimus dėl paslaugų gavėjui teikiamų paslaugų kiekio bei kokybės. |
| 6. | **Socialinių įgūdžių ugdymas, palaikymas ir (ar) atkūrimas** | Paslaugos, teikiamos asmenims (šeimoms), siekiant stiprinti jų bendravimo gebėjimus (ieškant pagalbos, prisitaikant prie naujų situacijų, dalyvaujant visuomenės gyvenime, užmezgant ir palaikant ryšius su artimaisiais ir pan.). Paslaugos gavėjai: socialinę riziką patiriantys vaikai ir jų šeimos, vaikai sus negalia ir jų šeimos, socialinę riziką patiriančios šeimos, kiti vaikai ir jų šeimos. |
| 7. | **Psichosocialinė pagalba** | Pagalbos (socialinės, psichologinės, sielovados) suteikimas ir organizavimas asmenims, išgyvenantiems krizę ar patyrusiems stiprių emocinių išgyvenimų (sunkias ligas, netektis, skyrybas šeimoje, psichologinį, moralinį, fizinį ar seksualinį smurtą), ir jų šeimoms, artimiesiems, apimanti socialinę, psichologinę pagalbą. Paslaugos gavėjai: vaikai su negalia ir jų šeimos, suaugę asmenys su negalia ir jų šeimos, artimieji, senyvo amžiaus asmenys ir jų šeimos, artimieji, krizinėje situacijoje (skyrybos, darbo praradimas, artimojo netektis ir kt.) esančios šeimos ir jų nariai, socialinę riziką (smurtą) patyrę ar patiriantys vaikai (piktnaudžiaujantys alkoholiu, narkotinėmis, psichotropinėmis ar toksinėmis medžiagomis ar priklausomi nuo jų). Kiti asmenys ir jų šeimos. |
| **DIENOS Socialinė globa** Socialinė globa teikiama institucijoje (socialinės globos įstaigoje) ar asmens namuose. Socialinės globos teikimo trukmė priklauso nuo asmens paslaugų poreikio ir nuo įstaigos tipo.  |
| 8. | **Dienos socialinė globa institucijoje/ asmens namuose** | Visuma paslaugų, kuriomis asmeniui teikiama kompleksinė, nuolatinės specialistų priežiūros reikalaujanti pagalba dienos metu.Paslaugos gavėjai: vaikai su negalia, suaugę asmenys su negalia, senyvo amžiaus asmenys. |

1. **VISUOMENĖS INFORMAVIMAS**

Informacija apie Priekulės socialinių paslaugų centrą, jo vykdomas veiklas ir teikiamas paslaugas skelbiama:

* Priekulės socialinių paslaugų centro internetinėje svetainėje: [www.priekulesspc.lt](http://www.priekulesspc.lt);
* Socialiniame tinkle: facebook profilyje [Priekulės](https://www.facebook.com/J) socialinių paslaugų centras.

**PRIEKULĖS SOCIALINIŲ PASLAUGŲ CENTRO**

 **TEIKIAMŲ SOCIALINIŲ PASLAUGŲ VISUMOS SCHEMA**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_